En bølge af grove ord og ytringer rettet mod muslimer på Facebook får nu Østjyllands Politi til at indlede en stor efterforskning.

Flere end 40 opslag og kommentarer skal efterforskes, oplyser politiet fredag.

Beslutningen skyldes en anmeldelse fra en kvinde i januar.

På det sociale medie har personer skrevet en række sætninger rettet mod muslimer. For eksempel, at en moské burde bombes.

I Østjyllands Politi siger advokaturchef Torben Thygesen, at der ikke er tvivl om, at der vil blive rejst sigtelse.

Men om det bliver mod én person eller flere, er det for tidligt at sige noget om, forklarer han.

- Ordlyden i nogle af kommentarerne har en karakter, som betyder, at der kan rejses sigtelse, siger Torben Thygesen.

Nu indledes en meget omfattende efterforskning. Politiet vil identificere og derefter opsøge de personer, der har forfattet flere end 40 kommentarer og opslag.

- Vi skal finde ud af hvilken hensigt, man har haft, siger Torben Thygesen.

Sagerne drejer sig om trusler eller om overtrædelse af straffelovens såkaldte racismeparagraf.

Den sidstnævnte bestemmelse i straffeloven forbyder offentlig forhånelse.

- Hvis der er tale om en dialog mellem to personer, er det ikke offentligt, understreger advokaturchefen.

Efterforskningen vil involvere andre politikredse end Østjyllands Politi. Dette afhænger af, hvor personerne bor.